五月十日雨中飲
作者：梅堯臣
朝代：宋

paragraphs: 梅天下梅雨，綏綏如亂絲。
梅生獨抱愁，四顧無與期。
妻孥解我意，草草陳酒巵。
檻外百竿竹，新筍高過之。
竹色入我酒，變作青琉璃。
一飲眼目光，再飲言語遲。
三飲頹然兀，左右歎我衰。
有鳥從東來，引頭闖深枝。
發聲醒我醉，提壺美無疑。
典衣不直錢，唯是布與絺。
安得如古人，車傍挂鴟夷。